stanford-oval/wikipedia huggingface dataset:
Rooman ryöstö (410)
Tausta

Rooman armeijat eivät kyenneet enää estämään ”barbaarikansojen” työntymistä yhä syvemmälle valtakunnan alueelle. Alarikin johtamat visigootit tulivat Italiaan ensi kerran jo vuonna 401, mistä seurasi kaksi vuotta kestänyt sota. Eräiden myöhempien historiantutkijoiden mukaan Alarik oli visigoottien kuningas, joka etsi koko kansalleen uutta asuinpaikkaa, mutta toisen tulkinnan mukaan hän oli pelkästään palkkasoturijoukkoa komentanut taitava sotapäällikkö. Länsi-Rooman pääkaupunki oli jo aiemmin siirretty Roomasta Mediolanumiin (nyk. Milano). Alarikin piiritettyä Mediolanumia keisari Honorius siirsi pääkaupungin vuonna 402 edelleen Ravennaan, jota oli helpompi puolustaa. Barbaarisyntyinen roomalainen sotapäällikkö Stilicho löi Alarikin vuonna 402 Pollentian ja Veronan taisteluissa, mikä pakotti tämän perääntymään Italiasta. Vuosina 405–406 Stilicho kukisti toisen Italiaan hyökänneen goottipäällikön, Radagaisuksen.
Stilicho solmi vuonna 404 tai 405 liiton Alarikin kanssa, jolloin Alarik sai Länsi-Roomassa magister militumin eli korkean sotilaskomentajan arvon. Stilichon tarkoituksena lienee ollut valloittaa Alarikin avulla Illyria Itä-Roomalta, mutta suunnitelma ei toteutunut. Vietettyään pari vuotta Epeiroksessa odottamassa Stilichoa turhautunut Alarik lähti loppuvuodesta 407 joukkoineen uudelleen Italiaan ja vaati 4 000 naulaa kultaa korvauksena vaivoistaan. Stilicho suositteli senaattia maksamaan summan. Barbaarivastaisten senaattorien ryhmä onnistui kuitenkin hankkiutumaan eroon Stilichosta syyttämällä tätä salaliitosta Alarikin kanssa Honoriusta vastaan. Stilicho teloitettiin keisarin määräyksestä elokuussa 408. Valtaan noussut ryhmä yllytti sotilaita surmaamaan Rooman armeijassa palvelleiden barbaarisotureiden perheet, minkä seurauksena noin 10 000 germaania siirtyi Rooman armeijasta Alarikin armeijaan. Alarikin joukkoihin liittyi myös muita ei-roomalaisia ja karanneita orjia, joista monet saattoivat olla roomalaisten vangeiksi joutuneita Radagaisuksen sotilaita.
Alarik vaati nyt Roomalta virallista sotilaskomentajan asemaa ja vuosittaista rahallista korvausta hintana rauhasta. Painostaakseen Rooman senaattia hän alkoi piirittää Rooman kaupunkia talvella 408–409. Alarik lopetti ensimmäisen piirityksen, kun senaatti maksoi hänen toivomansa summan ja lähetti Ravennaan lähetystön pyytämään Honoriusta neuvottelemaan visigoottien kanssa. Neuvottelut vastahakoisen keisarin kanssa etenivät kuitenkin huonosti, joten Alarik piiritti Rooman uudelleen vuonna 409 ja julisti joulukuussa hänelle myötämielisen senaattori Priscus Attaluksen vastakeisariksi. Nälän piinatessa Roomaa senaatti taipui tunnustamaan Attaluksen keisariuden, jolloin Alarik lopetti toisen piirityksen. Attalus antoi Alarikille arvonimen magister utriusque militiae.
Alarik halusi edelleen neuvotella Honoriuksen kanssa, joten kesällä 410 hän pani Attaluksen viralta ja piiritti Rooman kolmannen kerran. Alarikin ollessa matkalla Ravennaan vahvistamaan sopimusta Honoriuksen kanssa roomalaismielinen goottipäällikkö Sarus hyökkäsi hänen kimppuunsa. Alarik oletti Honoriuksen olleen hyökkäyksen takana ja päätti kostona ryöstää Rooman.
Ryöstö

Alarikin joukot valtasivat Rooman 24. elokuuta 410. He saapuivat Via Salaria -tietä pitkin ja tunkeutuivat kaupunkiin Aurelianuksen muuriin kuuluneen Porta Salaria -portin kautta. Jokin tuntemattomaksi jäänyt taho – mahdollisesti petollinen sotilaskomentaja tai kapinallisten orjien joukko – avasi portit visigooteille. Gootit ryöstivät ja tuhosivat kaupunkia kolme päivää. He kuitenkin kohtelivat kaupungin asukkaita melko inhimillisesti ja polttivat vain joitain rakennuksia. Areiolaisena kristittynä Alarik säästi Rooman kirkot. Kristityn historioitsijan Orosiuksen mukaan Alarik käski sotilaidensa jättää rauhaan pyhille paikoille paenneet ja pidättäytyä muutenkin verenvuodatuksesta, mutta antoi heille luvan ottaa niin paljon sotasaalista kuin he halusivat. Monet kaupungin asukkaista pakenivat.
Reaktiot ja seuraukset

Rooman väkiluku laski ryöstön jälkeen voimakkaasti, vaikka tärkeimmät monumentit säilyivät. Paljon goottien aiheuttamaa aineellista vahinkoa merkittävämpi oli kuitenkin roomalaisten kokema henkinen isku. Rooman ryöstöä pidettiin lähes maailmanlopun enteenä. Se osoitti roomalaisille, etteivät he enää olleet sotilaallisesti ylivertaisia ”barbaareina” pitämiinsä kansoihin nähden. Rooma joutui vihollisen käsiin ensimmäistä kertaa lähes kahdeksaansataan vuoteen. Edellisen kerran sen olivat tiettävästi ryöstäneet Brennuksen johtamat gallialaiset vuonna 387 tai 390 eaa., ja hekään eivät olleet onnistuneet valtaamaan kaupungin ytimessä olevaa Capitolium-kukkulaa.
Alarikille Rooman ryöstö ei antanut paljoakaan aihetta tyytyväisyyteen, sillä ensisijaisesti hän oli halunnut tehdä tuottoisan sopimuksen Honoriuksen kanssa, ja Rooman uhkaaminen oli ollut vain kiristyskeino. Alarik kuoli myöhemmin samana vuonna ehtimättä aloittaa seuraavaa suunnitelmaansa, hyökkäystä Afrikkaan. Rooman valtauksen yhteydessä visigootit olivat ottaneet panttivangiksi Honoriuksen siskon Galla Placidian, joka myöhemmin meni naimisiin Alarikin seuraajan Ataulfin kanssa. Tarinan mukaan kuullessaan uutisen Rooman kukistumisesta keisari Honorius luuli aluksi viestintuojan tarkoittavan, että hänen samanniminen lemmikkikukkonsa oli kuollut.
Jotkut roomalaiset väittivät, että kaupungin ryöstö oli ollut seurausta kristinuskon omaksumisesta, sillä väärän uskon seurauksena jumalat olivat hylänneet Rooman. Tämän vuoksi varsinkin kristityt aikalaiskirjoittajat pyrkivät vähättelemään tapahtuman merkitystä. Muun muassa kirkkoisä Augustinus vastasi teoksessaan Jumalan valtio Rooman ryöstön jälkeen kristinuskoa kohtaan esitettyihin syytöksiin. Toisaalta kirkkoisä Hieronymus kirjoitti: ”Jos Rooman kaupunki voi tuhoutua, voiko mikään enää pysyä turvassa?”
Seuraavan kerran Rooma joutui ryöstetyksi vuonna 455, jolloin asialla olivat vandaalit.
Aiheesta muualla

Kuvia tai muita tiedostoja aiheesta Rooman ryöstö (410) Wikimedia Commonsissa
Edmonton Oil Kings

| Edmonton Oil Kings |
| --- | --- |

Perustettu:  2006
Kaupunki:   Edmonton, Alberta
Kotiareena:  Rogers Place
– kapasiteetti:  18 347
Sarjataso:  WHL
Konferenssi:  Itäinen
Divisioona:  Keskinen
Värit:                     
Toimitusjohtaja:   Kirt Hill
Päävalmentaja:   Luke Pierce
Mestaruudet:  Memorial Cup (2014)   WHL (2012, 2014, 2022)
Infobox OKNimi-testi OK: 
Edmonton Oil Kings on Western Hockey Leaguessa pelaava junioriseura. Seuran kotikaupunki on Edmonton Albertassa.
Joukkue kaudella 2024–2025

| Maalivahti |
| --- | --- | --- | --- | --- | --- |
| # |  | Pelaaja | Hanskakäsi | Syntymävuosi | Syntymäpaikka |
| 29 |  | Alex Worthington | L | 2005 | Waldheim, Saskatchewan, Kanada |
| 31 |  | Ethan Simcoe | L | 2006 | Lac du Bonnet, Manitoba, Kanada |
| 40 |  | Parker Snell | L | 2008 | St. Albert, Alberta, Kanada |
| Puolustajat |
| --- | --- | --- | --- | --- | --- |
| # |  | Pelaaja | Kätisyys | Syntymävuosi | Syntymäpaikka |
| 2 |  | Josh Mori (A) | L | 2004 | Richmond, Brittiläinen Kolumbia, Kanada |
| 3 |  | Blake Fiddler | R | 2007 | Frisco, Texas, Yhdysvallat |
| 4 |  | Rhys Pederson | L | 2006 | Stettler, Alberta, Kanada |
| 5 |  | Noa Ta'amu | L | 2008 | San Diego, Kalifornia, Yhdysvallat |
| 6 |  | Parker Alcos | R | 2006 | Port Moody, Brittiläinen Kolumbia, Kanada |
| 27 |  | Josh Lee | R | 2008 | North Vancouver, Brittiläinen Kolumbia, Kanada |
| 37 |  | Niko Tsakumis | L | 2005 | Vancouver, Brittiläinen Kolumbia, Kanada |
| 47 |  | Ethan MacKenzie | L | 2006 | West Kelowna, Brittiläinen Kolumbia, Kanada |
| Hyökkääjät |
| --- | --- | --- | --- | --- | --- | --- |
| # |  | Pelaaja | Kätisyys | Pelipaikka | Syntymävuosi | Syntymäpaikka |
| 9 |  | Roan Woodward | L | KH | 2005 | Nipawin, Saskatchewan, Kanada |
| 10 |  | Kayden Stroeder | L | KH | 2009 | Lanigan, Saskatchewan, Kanada |
| 14 |  | Marshall Finnie (A) | R | KH | 2006 | Lethbridge, Alberta, Kanada |
| 15 |  | Cole Miller | R | KH | 2005 | Edmonton, Alberta, Kanada |
| 16 |  | Rylen Roersma | L | KH | 2004 | Lethbridge, Alberta, Kanada |
| 17 |  | Gavin Hodnett (C) | L | KH | 2006 | Winnipeg, Manitoba, Kanada |
| 18 |  | Luke Powell | L | VLH | 2007 | Edmonton, Alberta, Kanada |
| 21 |  | Joe Iginla | R | OLH | 2008 | Lake Country, Brittiläinen Kolumbia, Kanada |
| 22 |  | Presley Kerner | R | KH | 2007 | Kelowna, Brittiläinen Kolumbia, Kanada |
| 23 |  | Landon Hanson | R | KH | 2006 | Grande Prairie, Alberta, Kanada |
| 34 |  | Jack Toogood | R | OLH | 2007 | Devon, Alberta, Kanada |
| 43 |  | Adam Jecho | R | KH | 2006 | Zlín, Tšekki |
| 48 |  | Owen Mastroianni | R | H | 2007 | Golden, Brittiläinen Kolumbia, Kanada |
| 59 |  | Gracyn Sawchyn (A) | R | KH | 2005 | Edmonton, Alberta, Kanada |
| 92 |  | Miroslav Holinka | R | KH | 2005 | Kroměříž, Tšekki |
| 95 |  | Lukas Sawchyn | R | OLH | 2007 | Grande Prairie, Alberta, Kanada |
Lähde: EliteProspects
Valmennus & Joukkueenjohto

Päävalmentaja: Luke Pierce
Apuvalmentaja: Kyle Chipchura
Apuvalmentaja: Devan Praught
Maalivahtivalmentaja: Kurtis Mucha
Videovalmentaja & Jääkiekkotoiminnanjohtaja: Adam Filmon
Fysiikkavalmentaja: Melissa Lowe
Apufysiikkavalmentaja: Mason Kenny
Kehitysvalmentaja: Ladislav Šmíd
Luisteluvalmentaja: David Pelletier
Huoltopäällikkö: Rogan Dean
Toimitusjohtaja: Kirt Hill
Kykyjenetsinnänjohtaja: Michael Chan
Lähde: EliteProspects
Aiheesta muualla

Edmonton Oil Kingsin verkkosivut (englanniksi)
Edmonton Oil Kingsin EliteProspects-sivut
| Itäinen konferenssi | Itäinen konferenssi | Läntinen konferenssi | Läntinen konferenssi |
| --- | --- | --- | --- |
| Itäinen | Keskinen | B.C. | U.S. |
| Brandon Wheat Kings | Calgary Hitmen | Kamloops Blazers | Everett Silvertips |
| Moose Jaw Warriors | Edmonton Oil Kings | Kelowna Rockets | Portland Winterhawks |
| Prince Albert Raiders | Kootenay Ice | Prince George Cougars | Seattle Thunderbirds |
| Regina Pats | Lethbridge Hurricanes | Vancouver Giants | Spokane Chiefs |
| Saskatoon Blades | Medicine Hat Tigers | Victoria Royals | Tri-City Americans |
| Swift Current Broncos | Red Deer Rebels |  |  |
Luettelo NCAA:n I-divisioonan oppilaitoksista

Tämä on luettelo NCAA:n I-divisioonan oppilaitoksista eli oppilaitoksista, jotka osallistuvat NCAA:n I-divisioonaan eri urheilulajeissa. NCAA:n I-divisioonaan kuuluu nykyisin kaikkiaan 356 oppilaitosta.
NCAA:n I-divisioona jaettiin amerikkalaista jalkapalloa varten vuonna 1978 kolmeen aladivisioonaan, joista kaksi koskevat amerikkalaista jalkapallo ja kolmas niille kouluille jotka eivät tue amerikkalaista jalkapalloa. Amerikkalaisen jalkapallon I-A ja I-AA -divisioonat nimettiin vuonna 2006 Football Bowl Subdivisioniksi (FBS) ja Football Championship Subdivisioniksi. FBS-ohjelmaan kuuluu tällä hetkellä 133 oppilaitosta ja FCS-ohjelmaan 124 oppilaitosta.
Karl Marx

| Karl Marx |
| --- | --- |
 Marx vuonna 1875.
Henkilötiedot
Syntynyt: 5. toukokuuta 1818 Trier, Preussin kuningaskunta, Saksan liitto
Kuollut: 14. maaliskuuta 1883 (64 vuotta) Lontoo, Englanti, Ison-Britannian ja Irlannin yhdistynyt kuningaskunta
Koulutus ja ura
Koulukunta:  marxismi
Vaikutusalueet:  politiikka, taloustiede, luokkataistelu
Tunnetut työt:  Kommunistisen puolueen manifesti (1848), Pääoma (1867)
Väitöstyön ohjaaja:  Bruno Bauer
Opettaja:  Friedrich Gottlieb Welcker
 Nimikirjoitus
Karl Heinrich Marx (5. toukokuuta 1818 Trier, Preussi, Saksa – 14. maaliskuuta 1883 Lontoo, Englanti, Yhdistynyt kuningaskunta) oli preussilaissyntyinen yhteiskuntafilosofi, materialisti ja kapitalismin päättymisen ennustaja. Marxin ajattelua kutsutaan yleisesti marxilaisuudeksi tai marxismiksi.
Marx tunnetaan erityisesti teoriasta, joka käsittelee työtätekevän ja omistavan luokan luokkaristiriitaa ja -taistelua. Marxia pidetään uudenaikaisen sosialismin ja kommunismin perustajana antamalla sosialismille tieteellisen luonteen erotuksena utopiasta. Marx työskenteli Friedrich Engelsin kanssa.
Marx kehitti ja pyrki julkaisemaan kattavan analyysin kapitalismin heikkouksista ja sosialismiin siirtymisen todennäköisyydestä, koska kapitalismi tulisi Marxin mukaan kaatumaan sisäisten ristiriitojensa vuoksi. Monet muut sosialistit, kuten Henri de Saint-Simon ja Louis-Auguste Blanqui olivat kertoneet sosialismista jo ennen Marxia.
Marxin merkittävä kontribuutio kapitalismin analyysin lisäksi oli materialistinen historiankäsitys, joka sitoi sosialismin yhteiskuntajärjestelmien jatkumoon ihmisen arkielämän konkreettisista aineellisista, materiaalisista syistä.
Elämä > Perhetausta ja opiskeluvuodet

Karl Marx syntyi juutalaiseen perheeseen Preussin Trierissä. Hänen isänsä Hirschel, sittemmin Heinrich, Marx oli lakimies, joka ajalle tyypillisen juutalaissyrjinnän takia kääntyi luterilaiseksi. Kodissa vieraili kulttuurielämän edustajia, joita innostivat valistusaatteet.
Marxin oletetaan olleen kotiopetuksessa aina vuoteen 1830 asti, jolloin hän aloitti opinnot Trierin lyseossa. Marx tuli ylioppilaaksi vuonna 1835. Hänen terveytensä oli horjuva ja hänet vapautettiin asepalveluksesta. Ylioppilaaksi tultuaan Marx kirjautui Bonnin yliopistoon opiskelemaan lakia.
Marx tutustui koulukaverinsa Edgar von Westphalenin sisareen Jennyyn, ja nuoret ihastuivat toisiinsa. Von Westphalenien perhe oli Preussin ylhäisaatelistoa. Aikalaiset ihmettelivät, miten paroni saattoi antaa tyttärensä seurustella juutalaissukuisen ja porvarissäätyisen miehen kanssa. Kesällä 1836 Karl Marx ja Jenny von Westphalen kihlautuivat. Avioliitto kesti aina Jennyn kuolemaan asti vuonna 1881.
Vaihdettuaan yliopistoa Berliiniin vuonna 1836, Marx kiinnostui filosofiasta ja etenkin hegeliläisyydestä. Ensimmäisenä Berliinin-vuotenaan hän opiskeli tiiviisti lakia, sillä hän pyrki edelleen tuomariksi. Hän halusi kirjoittaa teoksen lakitieteen filosofiasta, mutta kirja ei koskaan valmistunut. Marx kokeili siipiään kirjoittajana kirjoittaen runoja sekä romaanikäsikirjoituksen, jota itsekin piti huonona.
Kun Marx päätti syventyä filosofiaan, oli Preussin sisäpoliittinen ilmasto muuttumassa taantumuksellisemmaksi ja akateemista vapautta ryhdyttiin rajoittamaan. Vuonna 1841 Marx valmistui Berliinin yliopistosta, toimittaen tohtorinväitöskirjansa Demokritoksen ja Epikuroksen luonnonfilosofian ero Jenan yliopistoon, jossa oli vapaamielinen ilmapiiri. Jenan yliopisto myönsi Karl Marxille filosofian tohtorin arvon vuonna 1841.
Elämä > Päätoimittajana

Nuoren teologin Bruno Bauerin kanssa 1841 Marx aloitti kampanjansa oikeistohegeliläisiä ja kirkkoa vastaan. He kirjoittivat pamfletin Tuomiopäivän pasuuna Hegelin yllä. Teoksen tekijöiden paljastumisen vuoksi vuonna 1842 Marx hylkäsi yliopistollisen maailman ja matkusti Kölniin, joka tunnettiin vauraana ja edistyneenä kaupunkina. Tapaamiensa henkilöiden avulla Marx siirtyi journalismin pariin ja alkoi toimittaa Rheinische Zeitung -lehteä, joka oli tarkoitettu kilpailijaksi vanhoilliselle Kölnische Zeitung -lehdelle.
Ensimmäiset Marxin laatimat lehtikirjoitukset ilmestyivät vuonna 1842. Kirjoituksillaan Marx suututti ensiksi heikkona pitämänsä liberaalin opposition. Kun lehden levikki ja maine kasvoivat, hermostuivat myös Preussin viranomaiset. Marxin kirjoituksia pidettiin röyhkeinä ja maapäivien puhemies von Schaper vaati Berliinin sensuuriviranomaisilta toimintaa. Lehti lakkautettiin tammikuussa 1843. Marxin ystävä Arnold Ruge muutti Ranskaan, perusti siellä Deutsche–französische Jahrbücher -nimisen julkaisun ja pyysi Marxia mukaan.
Elämä > Vuoden 1848 vallankumous

Myös Engels saapui Pariisiin, ja miehet laativat lentolehtisen Kommunistisen puolueen vaatimukset Saksassa. Se julkaistiin pian myös Berliinissä, Trierissä ja Düsseldorfissa. Sen tarkoituksena oli rohkaista porvaristoa kapinoimaan, sillä Marx tiesi, että Saksan työväenluokka oli vielä melko pieni. Lehtisessä vaadittiin muun muassa progressiivista verotusta ja kansallista pankkia.
Kölnissä oli tekeillä uusi sanomalehti Neue Rheinische Zeitung. Sen päätoimittajaksi haluttiin Karl Marx. Marxien perhe muutti Kölniin huhtikuussa 1848.
Marx yritti esiintyä maltillisena uudistajana, mutta se ei vakuuttanut viranomaisia. Hänet pidätettiin 7. heinäkuuta 1848 syytettynä ylimmän yleisen syyttäjän halveksimisesta. Poliisit tutkivat lehden toimituksen. Preussin hallitus kaatui 8. elokuuta 1848. Syyskuun 25. Kölnissä astui voimaan sotatilalaki ja varuskunnan johtaja lakkautti välittömästi Neue Rheinische Zeitungin.
Sotatilalaki kumottiin 12. lokakuuta vuonna 1848 ja Neue Rheinische Zeitung jatkoi ilmestymistään. Marx valittiin Kölnin työväenyhdistyksen puheenjohtajaksi 22. lokakuuta 1848. Vuoden lopussa työväenluokan kapina oli kukistettu niin Ranskassa, Englannissa kuin Saksassa.
Kun etsintäkuulutus oli mitätöity, palasi Engels maanpakolaisuudesta. Marx ja Engels saivat helmikuun alussa 1849 syytteen yleisen syyttäjän kunnian loukkaamisesta. Marx puolusti itseään oikeudessa niin taitavasti, että kun lopetti puheensa, suosionosoitukset täyttivät oikeussalin. Syytteet kumottiin. Kuitenkin jo 8. helmikuuta Marx oli jälleen syytettynä, tällä kertaa kapinaan yllyttämisestä. Syyte perustui Marxin johtaman työväenkomitean julistukseen, jonka mukaan ”veron pakko-ottoa on vastustettava kaikkialla kaikin tavoin”. Marx myönsi syytteen osittain, mutta lautamiehet vapauttivat hänet, sillä heidän mukaansa hänellä oli perustuslaillinen oikeus esittää asiansa. Toukokuun 16. 1849 viranomaiset nostivat Neue Rheinische Zeitungin preussilaisia toimittajia vastaan syytteen ja esittivät, että ei-preussilaiset karkotetaan. Marx tajusi, että hänellä ei ole enää toimintamahdollisuuksia Saksassa.
Marx matkusti Pariisiin ja huomasi, että tilanne oli sielläkin kiristymässä. Louis Napoleon oli nousemassa valtaan. Neljättä lastaan odottanut Jenny saapui Pariisiin heinäkuun alussa vuonna 1849. Marx sai melko pian sisäministeriöstä karkotusmääräyksen. Jennylle myönnettiin lisäaikaa. Saksaan ja Belgiaan ei ollut pääsyä ja Sveitsi epäsi maahanpääsyn. Ainoa vaihtoehto oli Iso-Britannia, jonne Marx saapui elokuussa 1849.
Elämä > Internationaali

Vuonna 1864 Ranskan ja Englannin työväenjärjestöt perustivat Työväen internationaalin, josta oli tarkoitus tulla maailmanlaajuinen työläisliikkeitä yhdistävä organisaatio. Marx valittiin järjestön liittoneuvostoon ja hän toimi aktiivisesti järjestön johtotehtävissä. Nykyään tämä internationaali nähdään niin sanottuna ensimmäisenä internationaalina. Mihail Bakunin yritti kaapata Internationaalin itselleen, mutta Marx ja muut liittoneuvostolaiset saivat hankkeen torjutuksi.
Marx esitti, että Internationaalin tuli antaa julkilausuma puhjenneesta Saksan–Ranskan sodasta. Julkilausuma annettiin, sen mukaan sota tulisi raunioittamaan Saksan ja Ranskan ja olemaan loppu Marxin kovasti halveksimalle Napoleon III:n valtakaudelle. Lisäksi varoitettiin Saksan työläisiä siitä, että nämä eivät saa antaa sodasta tulevan muuta kuin puolustussotaa Ranskan aggressiota vastaan. Marx uskoikin, että Saksan työläiset lähettävät Ranskan työläisille veljellisiä tervehdyksiä rauhan puolesta. Marxin julistus herätti ihailua ja John Stuart Mill lähetti sähkeen, jossa onnitteli Marxia.
Ranskan kolmatta tasavaltaa Marx tervehti ilolla, mutta peläten kuitenkin sen johtavan taantumukseen. Työläisiä hän ei kannustanut vallankumoukseen, sillä sotatilan vallitessa pelkäsi sen johtavan sekasortoon. Pariisin kommuuniin Marx suhtautui ristiriitaisesti.
Internationaali päätyi viimein hajaannukseen Pariisin kommuunin epäonnistuttua 1871 ja monen sen jäsenen siirtyessä Haagin kongressissa 2. syyskuuta 1872 venäläisen anarkistin Mihail Bakuninin leiriin. Bakunin kannattajat jäivät kongressissa alakynteen. Engels ehdotti, että internationaali siirtää päämajansa New Yorkiin. Ehdotus meni läpi. Tämä oli internationaalille kuolinisku. Marx halusi irrottautua internationaalista sillä katsoi sen vievän liikaa aikaa kirjoitustyöltään. Marxin poistuttua näyttämöltä kuihtui Internationaali vähitellen pois.
Myöskään englantilainen ammattiyhdistysliikkeen voimaan luottava sosialistinen liike ei panostanut loppuvaiheessa enää tarpeeksi internationaaliin, jotta se olisi voinut pysyä pystyssä.
Elämä > Vanhuus

Krooninen rahapula poistui Marxin perheestä vuonna 1870, kun Engels sai myytyä perheyrityksensä. Hän ryhtyi avustamaan ystävänsä perhettä 350 punnalla vuodessa. Vanhimmat tyttäret Jennychen ja Laura olivat menneet naimisiin ja muuttaneet Ranskaan. Kolmas tytär, Eleanor, sai opettajan paikan Brightonista 1873, mutta koki hermoromahduksen ja palasi takaisin kotiin.
Vuonna 1874 Karl Marx anoi Britannian kansalaisuutta. Anomus hylättiin. Syyksi oli merkitty ”agitaattori, kommunististen aatteiden esitaistelija”.
Kun kaksi tyttäristä oli naimisissa ja omissa talouksissaan, muutti Marx perheineen vuonna 1875 pienempään asuntoon. Siellä hän ryhtyi elämään rauhallista elämää. Vastustajiaan hän ei enää jaksanut kirjoituksissaan herjata todeten vanhuuden tuoneen viisauden. Vuonna 1880 Jenny Marx sairasteli, mutta matkusti Karlin kanssa Ranskaan tervehtimään Jennycheniä ja tämän tytärtä. Pian kotiin tulonsa jälkeen Jennyn kunto romahti ja hän kuoli 2. joulukuuta 1881.
Eleanor-tyttären terveys huolestutti Marxia ja lääkäri määräsi isän ja tyttären matkustamaan yhdessä ottamaan aurinkoa Wightsaarelle. Kun Marxit saapuivat saarelle, siellä alkoivat kaatosateet ja lämpötila kävi välillä pakkasen puolella. Tämä pahensi Karlin keuhkokatarria ja bronkiittia. Eleanorin mielenterveyden tila huonontui. Hän ei syönyt, eikä nukkunut ja sai puhumattomuuskohtauksia. Hänelle oli tullut pakkomielle näyttelemisestä; hän ei söisi mitään ennen kuin pääsisi teatterin lavalle. Isä tuumi, että tyttärelle ei tee hyvää olla hänen seuraneitinään vaan hänen täytyy päästä toteuttamaan haaveitaan.
Marx lähti parantelemaan vaivojaan eri kylpylöihin. Vuoden 1882 aikana hän ehti olla Algeriassa, Monte Carlossa, Vevyssä ja Argenteuilissa. Lokakuussa 1882 hän saapui Lontooseen, mutta lähti välittömästi huonoa säätä pakoon Wightsaarelle. Hän viipyi siellä tammikuuhun 1883. 5. tammikuuta 1883 Marx sai kirjeen, että Jennychen oli kuolemaisillaan syöpään. Marxin oma terveys oli romahtamaisillaan, hänellä oli yskänkohtauksia jotka olivat tukehduttaa hänet, kurkku ja keuhkoputket olivat tulehtuneet ja nukkuminen oli vaikeaa yöhikoilun takia. Engels vieraili Marxin luona 14. maaliskuuta 1883. Hän luuli ensin, että Marx nukkui nojatuolissaan, mutta huomasikin, että tämä oli kuollut.